google/wiki40b huggingface dataset:
Michailas Miasnikovičius

Biografija

1972 m. baigė Bresto inžinierinį statybos institutą, 1989 m. – Minsko aukštąją partinę mokyklą. Ekonomikos mokslų daktaras (1998 m.), profesorius (2003 m.).
1972–1973 m. tarnavo tarybinėje armijoje. 1973 m. pradėjo dirbti vandens tiekimo įmonėje Minske, vėliau buvo inžinierius Minsko vykdomojo komiteto komunalinio ūkio valdyboje.
1983–1984 m.buvo Minsko miesto Tarybų rajono liaudies deputatų tarybos vykdomojo komiteto pirmininkas, vėliau – Minsko vykdomojo komiteto pirmininko pavaduotojas.
1985–1986 m. – Baltarusijos komunistų partijos Minsko miesto komiteto sekretorius, vėliau – Baltarusijos TSR komunalinio ūkio ministras. 1990 m. paskirtas BTSR ministrų tarybos pirmininko pavaduotoju – valstybinio ekonomikos ir planavimo komiteto pirmininku.
1991–1994 m. buvo Baltarusijos ministrų tarybos pirmininko pavaduotojas. 1994 m. Baltarusijos prezidento rinkimuose vadovavo kandidato V.Kebičiaus rinkimų štabui, tačiau rinkimus laimėjęs Aleksandras Lukašenka pasiūlė jam dirbti savo komandoje ir paskyrė vicepremjeru, o 1995 m. – prezidento administracijos vadovu. Šiose pareigose M.Miasnikovičius dirbo iki 2001 m.
2001 m. rugsėjo mėn. A.Lukašenka paskyrė jį savo padėjėju ypatingiems pavedimams, o spalio mėn. – Nacionalinės mokslų akademjos prezidentu. Nuo 2004 m. spalio mėn. – Mokslų akademijos prezidiumo pirmininkas.
2010 m. gruodžio 28 d. paskirtas Baltarusijos Respublikos ministru pirmininku. Rusijoje kilus ekonominei krizei, smarkiai pablogėjo ir Baltarusijos ekonomikos padėtis. 2014 m. gruodžio 27 d. A. Lukašenka atleido ministrą pirmininką M. Miasnikovičių, kelis ministrus bei regionų gubernatorius, Nacionalinio banko valdybos pirmininkę.
Latvijos institutas

Latvijos institutas (latv. Latvijas Institūts) - latvių kultūros institutas. Paskirtis - pristatyti Latviją, jos kultūrą užsienyje, skleisti žinias.

Istorija

Institutas įkurtas 1998 m. Latvijos Vyriausybės sprendimu. Priklauso Latvijos kultūros politikos sistemai. Būstinė - Ryga. Institutas leidžia įvairias publikacijas („Faktai apie Latviją“) įvairiomis užsienio kalbomis.
1935 m. pasaulio šachmatų čempionatas

1935 m. pasaulio šachmatų čempionatas – 1935 m. spalio 3 – gruodžio 15 d. Olandijoje vykęs 30 partijų šachmatų mačas tarp Aleksandro Aliochino ir Makso Euvės. Mačas vyko 13-koje miestų: Amsterdame, Delfte, Roterdame, Utrechte, Gaudoje, Hagoje, Groningene, Barne, Hertogenbose, Eindhovene, Zeiste, Ermele, Zandvorte. Nugalėtojas turėjo surinkti daugumą taškų ir pasiekti ne mažiau 6-ių pergalių. Esant rezultatui 15 : 15 Aleksandras Aliochinas išsaugotų titulą. Be to, pralaimėjęs čempionas, turėjo teisę į mačą revanšą. Mačas pasibaigė pretendento pergale 15½ : 14½ (+9 -8 =13). Maksas Euvė tapo penktuoju pasaulio čempionu.

Čempionas

Antrasis mačas su E. Bogoliubovu nepasiuntė A. Aliochinui pavojaus signalo, o tik dar kartą patvirtino jo didelį pranašumą prieš varžovus.
Tuo metu čempionas pateko į kūrybinę krizę ir stagnaciją. Psichologinė trauma po skirybų su pirmąją žmona, vedybos su antrąja, tėvynės ilgesys, įklampino į melancholiją ir alkoholio vartojimą. Nuo 1934 m. čempionas nelaimėjo nei vieno rimto turnyro.

Pretendentas

M. Euvė niekados nelaikė savęs šachmatų profesionalu ir daugiausiai dalyvaudavo varžybose per atostogas nuo darbo mergaičių gimnazijoje, kurioje jis dėstė matematiką. 1933 m. eilinį kartą tapęs Olandijos čempionu, net pareiškė, kad galėtų geriau susitelkti mokslinėje ir pedagoginėje veikloje, baigiąs savo šachmatų karjerą.
Tačiau, spaudžiamas daugybės gerbėjų, grįžo į šachmatus. Gerbėjai įkūrė „ Euvės fondą“, kuris visoje šalyje rinko pinigus jo mačui su A. Aliochinu. Kai 1934 m. fonde buvo pakankamai lėšų, M. Euvė pasiuntė oficialų kvietimą čempionui, kuris buvo priimtas.
M. Euvė sudarė pasiruošimo mačui planą ir kartu su savo treneriu H. Kmochu (vėliau prisijungė ir S. Floras) pradėjo jį vykdyti. Savo pasiruošimą padalijo į tris dalis: fizinį, teorinį ir praktinį. Jis užsiiminėjo sportu: plaukiojo, boksavosi, žaidė tenisą, reguliariai mankštinosi, paruošė rimtą debiutų repertuarą.
1934 m. žaidė Ciuriche, kur nors ir užleido pirmąją vietą A. Aliochinui, bet asmeninę su juo partiją laimėjo ir aplenkė E. Laskerį, A. Nimcovičių, E. Bogoliubovą. 1935 m. pradžioje Heistingse, kartu su S. Floru ir G. Tomasu pasidalijo 1-3 vietas.
Mačo pradžiai, M. Euvės žodžiais tariant, buvo pasiruošęs gerai, kaip niekados gyvenime.

Prognozės prieš mačą

Tačiau nežiūrint M. Euvės intensyvaus ruošimosi ir tam tikro A. Aliochino pasiekimų nuosmukio, mažai kas abejojo, kad nugalės čempionas.
Olandų didmeistris buvo sužaidęs keletą mačų ir visus, išskyrus vieną (8 : 8 su S. Floru), pralaimėjo: du kartus E. Bogoliubovui (abu po 4½ : 5½), R. Kapablankai (4 : 5), ir A. Aliochinui (4½ : 5½).
Jam trūko stambiuose turnyruose įtikinamų pergalių, todėl, kai kas manė, kad pretendentas Nr.1 turėtų būti R. Kapablanka. Vis tik, nors jo teisė į mačą buvo abejotina, bet neatmestina.
Katyčių pagrindinė mokykla

Istorija

Katyčių mokykla yra viena seniausių Klaipėdos krašte. Manoma, kad jos veiklos pradžia – XVI a. devintasis dešimtmetis. Šį teiginį grindžia istorikas Albertas Juška (knyga „Mažosios Lietuvos mokykla“), nes yra žinoma bažnyčios atidarymo data – ji veikė jau prieš 1574 m. Rašytiniuose šaltiniuose minima, kad XVII a. viduryje Katyčiuose veikė dvi pradinės mokyklos: lietuvių ir vokiečių.
Katyčiuose nuo 1923 m. veikė lietuviška ir vokiška pradžios mokyklos. 1935 m. buvo pastatytas naujas lietuviškos pradžios mokyklos pastatas. Pradžios mokyklos veikė ir daugelyje aplinkinių kaimų.
Po Antrojo pasaulinio karo atkurta Katyčių progimnazija (1944–1949 m.), 1949–1959 m. septynmetė mokykla. 1959–1963 m. atidaryta internatinė mokykla. 1963 m. mokykla tapo aštuonmete, 1967 m. reorganizuota į vidurinę, o 2001 m. į pagrindinę mokyklą.
1967–2001 m. Katyčių vidurinės mokyklos atestatus gavo 571 abiturientas. 2003 m. prijungtas Stubrių skyrius.
Ilgiausiai mokykloje išdirbo mokytojas P. Plaipa (40 m.). Daug mokytojų, išdirbusių mokykloje daugiau nei 30 metų: A. Margevičius, O. Pečiulienė, J. Jakštienė, A. Rukštelienė, S. Žėkienė,V. Viktoravičienė, D. Plaipienė, A. Plaipa, A. Valaitis, V. Vindžigekskienė, Ž. Vaicekauskienė, S. Morkūnienė ir kt.
Balvai

Gyventojai

Iš 8 063 Balvų gyventojų 70,26 % yra latviai, 23,27 % – rusai, 1,16 % – baltarusiai, 0,7 % – ukrainiečiai, 0,42 % romai, 0,4 % – lenkai, 0,31 % – vokiečiai, 3,48 % – kitų tautybių.
1926 m. Balvuose gyveno 1 811 gyv. Balvų katalikų parapijoje buvo 5 443 nariai, evangelikų liuteronų – 2 000.
Juozas Paukštys

Biografija

1878 m. atvyko į JAV. 1886 m. kartu su A. Pajauju Plimute įsteigė savaitraštį „Vienybė lietuvninkų“ ir spaustuvę. 1886-1897 m. šiame laikraštyje bendradarbiavo. Išleido apie 40 knygų. Kai kuriuos leidinius (Sposabas greito išsimokinimo angliškos kalbos, 1886 m., Dainos lietuviškos, iš visur surinktos, 1887 m., 1893 m., ir kt.) parengė bei išvertė.
Devon Michaels

Biografija

Devon gimė Čikagoje, Ilinojaus valstijoje. Netrukus šeima persikraustė į Peoriją, kur ji kartu su dviem broliais baigė mokyklą ir įstojo į Bradley koledže. Vaikystėje Devon norėjo tapti rašytoja, taip pat mokėsi skambinti pianinu, žaidė mokyklos tinklinio komandoje ir buvo viena iš palaikymo komandos šokėjų. 
Baigusi studijas, ji persikė gyventi į Niujorką, kur netrukus įsidarbino viename iš klubų striptizo šokėja, o sportiška išvaizda atkreipė ir fitneso atstovų dėmesį. Netrukus Devon tapo fitneso modeliu ir pozavo tokiems žurnalams kaip „Muscle Mag“, „Ironman“, „Pump“ ir „Great Lakes Fitness“.
1990 metais ji pirmą kartą apsinuogino žurnalui „Cheri “ 
1993 metais Devon kartu su tuometiniu vyru nutarė išbandyti jėgas pornografijoje ir kartu nusifilmavo juostoje „Blue Collar, White Heat“. Rezultatas ir procesas abiem labai nepatiko ir jie nutarė daugiau to nekartoti. Devon vėl grįžo prie šokių  ir netrukus pradėjo keliauti po JAV klubus su programa kaip kviestinė šokėja.
Antrasis jos mėginimas pornografijoje įvyko 2002 metais, kai Devon buvo 32.  „Wicked Pictures“ pasiūlė jai vaidmenį filme „Making It“ ir Devon, kuri tuo metu buvo antrą kartą išsiskyrusi ir neturinti pastovių santykių, sutiko vėl pamėginti.  Filme jai teko scena su Stefani Svift, Sidni Styl ir dar dviem merginomis.  Bandymas buvo sėkmingas ir Devon nutarė tapti aktore.
Tik pradėjusi savo naująją karjerą, ji viename iš klubų susipažino su Stormy Daniels, kurią suviliojo galimybe tapti pornografinių filmų aktore. Devon supažindino ją su fotografu  ir pakvietė kartu nusifilmuoti juostoje „American Girls 2“.
Viso Devon suvaidino beveik 80 filmų, kol 2008 metais nusprendė padaryti pertrauką. 2011 metais ji vėl grįžo, bet nuo tada filmuojasi labai retai, vidutiniškai vienoje juostoje per metus. Greta aktorystės Devon niekada nebuvo nutraukusi striptizo šokėjos ir fitneso modelio darbo, jos nuotraukos nuolatos buvo spausdinamos įvairiuose žurnaluose.
2004 metais Peorijoje Devon atidarė naktinį klubą „Elliott‘s“, kuriame pati ir šoka.

Šeima

Devon yra du kartus išsiskyrusi. Apie vieną iš savo vyrų interviu yra pareiškusi, jog šis gėjus.

Pornografijos apdovanojimai

2006 metų AVN nominacija „Best Couples Scene“.
Roskildės taika

Roskildės taika – taikos sutartis tarp Danijos ir Švedijos, sudaryta 1658 m. kovo 8 d. Roskildėje, kuria buvo užbaigtas 1657–1658 m. vykęs Danijos ir Švedijos karas.

Sutarties sąlygos

Pagal Roskildės taikos sutartį, Švedija gavo Danijos provincijas, buvusias pietinėje Skandinavijos pusiasalio dalyje, Bornholmo salą, Trondheimo ir Bohuso rajonus Norvegijoje. Karą pralaimėjusi Danija sutiko nedalyvauti sąjungose, nukreiptose prieš Švediją, taip pat nepraleisti pro Danijos sąsiaurius į Baltijos jūrą Švedijai priešiškų šalių laivų. Švedija nebeprivalėjo mokėti Zundo sąsiaurio muitų. Sutarties sąlygas šiek tiek pakeitė 1660 m. pasirašyta Kopenhagos taika.
Arbroath FC

Istorija

Klubas įkurtas 1878 m.

Stadionas

Namų rungtynes žaidžia „Gayfield Park“ stadione.
Švedų savanoriai Lietuvoje

Švedų savanoriai Lietuvoje – karininkai iš Švedijos, dalyvavę kuriant Lietuvos kariuomenę, taip pat ir nepriklausomybės kovose.
Švedų kareiviai ir karininkai kaip savanoriai dalyvavo visų po I Pasaulinio karo sugriuvus Rusijos imperijai susikūrusių valstybių Pabaltijyje (Suomija, Estija, Latvija, Lietuva) nepriklausomybės kovose. Didžiausias jų indėlis buvo Suomijos nepriklausomybės kovose, kur buvo suformuota apie tūkstantį karių turėjusi Švedų brigada. Į Lietuvą vyko tik švedų karininkai. Švedų savanoriai, daugiausia prisidėję prie Lietuvos kariuomenės kūrimo, buvo: O. Dahlbeckas, F. Arnbergeris, K. Haegeris, M. Ekstroemas. F. Arnbergeris grįžęs iš Lietuvos švedų spaudoje gyrė lietuvių karius, teigė, kad jie niekuo nenusileidžia švedų kareiviams, o juk Lietuvos kariuomenė dar labai jauna, ką tik susiformavusi. Reikšmingiausias švedų savanorių Lietuvoje indėlis priklauso Olofui Dahlbeckui, pirmajam Švedijoje karo lakūnui. Jis atvyko į Lietuvą 1919 m. pavasarį ir išbuvo čia apie pusmetį. Atvykęs į Lietuvą O. Dahlbeckas gavo majoro laipsnį ir buvo paskirtas Lietuvos kariuomenės Aviacijos dalies inspektoriumi. O. Dahlbeckas prižiūrėjo Lietuvos karo aviacijos organizavimą, pats dalyvavo kai kuriose karinėse operacijose. Lietuvos nupirkti Fokker tipo vokiški lėktuvai daugiausia buvo naudojami žvalgybai, tačiau O. Dahlbecko vadovaujami Lietuvos lakūnai rengė ir bombardavimus kovų su Raudonąja Armija metu, iš kurių reikšmingiausias buvo priešo pajėgų prie Panevėžio geležinkelio bombardavimas. O. Dahlbeckas parengė Lietuvos karo aviacijos reorganizavimo planus, kurie buvo įgyvendinami jau jam išvykus iš Lietuvos.
Vanta (Suomija)

Istorija

Pirmą kartą ši vietovė paminėta 1351 m. kaip Helsingė. 1972 m. pervadinta į Vantą.
Diplomatinė atstovybė

Diplomatinė atstovybė yra užsienio valstybėje ar prie tarptautinės organizacijos (kelių tarptautinių organizacijų) nuolat veikianti diplomatinės tarnybos institucija oficialiems tarpvalstybiniams santykiams ar oficialiems santykiams su tarptautine organizacija palaikyti, įgyvendinti užsienio politikos uždavinius ir ginti valstybės, jos piliečių, įmonių bei kitų juridinių asmenų teises ir teisėtus interesus.
Diplomatinės atstovybės yra kelių rangų: misijos, pasiuntinybės, ambasados. Iki Antro pasaulinio karo ambasadų rango atstovybes turėjo tik imperinės valstybės, o kitos tenkinosi pasiuntinybių rango diplomatinėmis atstovybėmis. Po karo, palaipsniui, visos valstybės pakėlė savo diplomatinių atsovybių rangus į ambasadų lygį.

Vadovas

Diplomatinei atstovybei vadovauja valstybės diplomatinis atstovas arba laikinasis reikalų patikėtinis.
Diplomatinis atstovas vienu metu gali būti akredituotas keliose užsienio valstybėse, gavus tų valstybių sutikimą.
Diplomatinės atstovybės vadovas gali būti paskirtas atstovauti valstybei ir tarptautinėje organizacijoje.
Birutės kalno koplyčia

Birutės kalno koplyčia stovi ant Birutės kalno Palangoje, Tiškevičių dvaro parko teritorijoje netoli jūros. Pastatyta 1869 m. pagal K. Majerio projektą. 1976 m. joje įrengti vitražai (autorius L. Pocius).
Žvaigždžių karai: epizodas VII – galia nubunda

Siužetas

Veiksmas vyksta praėjus trisdešimčiai metų nuo tada, kai buvo sunaikinta antroji „Mirties žvaigždė“ ir suduotas lemtingas smūgis imperijai, tačiau blogio jėgos vėl prisikėlė pasivadinusios Pirmuoju Ordinu.
Respublikos vertybių perėmėjams ir tęsėjams – Pasipriešinimui – vadovauja generolė Lėja Organa (akt. Carrie Fisher). Tiek Pirmasis ordinas, tiek Pasipriešinimas stengiasi surasti kaip į vandenį dingusį Luką Skaivokerį (akt. Mark Hamill) – paskutinį džedajų. Geriausias pasipriešinimo pilotas Pou Dameronas (akt. Oscar Isaac) keliauja į Džaku planetą, kur jam perduodama laikmena su informacija, kaip surasti Luką. Tačiau naujojo Tamsos lordo Kailo Reno (akt. Adam Driver) įsakymu Imperijos pėstininkai atakuoja kaimelį ir Pou, norėdamas apsaugoti svarbią informaciją, ją patiki savo droidui BB-8, kuriam pavyksta pasprukti. Jo šeimininkui sekasi kiek prasčiau ir jis, atsidūręs Kailo Reno gniaužtuose, yra kankinamas, kad išduotų informaciją apie BB-8. Tačiau padedamas maištingo Imperijos pėstininko FN-2187 (akt. John Boyega), kurį patogumo dėlei perkrikštija Finu, Pou pabėga, bet jo pilotuojamas TIE aparatas sudūžta Džaku dykumoje, ir tik Finui pavyksta išsigelbėti. Prisistatęs kaip vienas iš Pasipriešinimo dalyvių jis prisijungia prie šiukšlių rinkėjos Rei (akt. Daisy Ridley), kuri jau spėjo susidraugauti su BB-8, ir kartu iš supirkėjo pavogę beviltiškai seną kosminį laivą, jie ketina sugrąžinti BB-8 į jo bazę.
LITNET

Lietuvos mokslo ir studijų kompiuterių tinklas (LITNET) – valstybinis kompiuterių tinklas, jungiantis Lietuvos Respublikos mokymo, mokslo ir tyrimo institucijas bei teikiantis duomenų perdavimo ir interneto paslaugas visoms aukštosioms mokykloms, mokslo institutams, kitoms mokslo ir studijų sistemos institucijoms, daugeliui švietimo ir kultūros įstaigų, bibliotekų bei muziejų.
LITNET tinklo valdymo centras yra Kauno technologijos universitete (KTU).

Istorija

Tinklas pradėjo veikti 1991 m. spalį, kai buvo įrengtas X.25 palydovinio ryšio kanalas tarp Oslo universiteto ir Matematikos ir informatikos instituto Vilniuje.
2000–2004 metais LITNET dalyvavo Europos akademinio tinklo GEANT projekte.
Nuo 2004 m. spalio mėnesio LITNET yra GEANT-2 (GN2) projekto dalyvis. Dalyvauja bendros Europos aukštojo mokslo ir tyrimų erdvės kūrime. LITNET tinklas yra tarptautinių kompiuterių tinklų organizacijų (TERENA, CEENet, FIRST ir kt.) narys, kur atstovauja Lietuvos mokslo ir studijų institucijų interesams.
LITNET veiklą remia Lietuvos Respublikos švietimo ir mokslo ministerija, Europos Komisija bei kitos organizacijos.
Kerdla

Istorija

Kerdla pirmą kartą minima 1564 m. kaip švedų gyvenvietė. Pradėjo augti 1830 m. įkūrus tekstilės fabriką. 1849 m. pastatytas uostas. 1938 m. gavo miesto teises. Miesto infrastruktūra sugriauta II pasaulinio karo metu.
Michael Powell

Biografija

Michael Powell kino industrijoje dirbti pradėjo 1925 m. Nicoje, Prancūzijoje. Tuomet jis tik būdavo pasiuntinuku ar nešiodavo kavą filmavimo aikštelėje. 1926 m. Powell pirmą kartą pasirodė filme kaip aktorius. Airių režisieriaus Rex Ingram siaubo filme „The Magician“ Powell atliko komiško anglų turisto vaidmenį. 1928 m. Powell grįžo į Jungtinę Karalystę, kur jis ir vėl dirbo filmų užkulisiuose, bei susidraugavo su garsiu anglų režisieriumi Alfred Hitchcock. Nuo 1930 m. pradėjo režisuoti įvairius filmus Jungtinės Karalystės kino akademijai, pagal nuo 1927 m. Jungtinėje Karalystėje galiojusi filmų industrijos skatinimo įstatymą, reikiamoms kvotoms užpildyti. Pirmasis filmas, kuriame Powell buvo paminėtas kaip režisierius yra 1931 m. išleistas „Two Crowded Hours“. Nuo 1942 m. iki 1957 m. Miohael dirbo kartu su vengrų režisieriumi Emeric Pressburger, bei susilaukė didžiausios savo karjeros sėkmės. 1960 m. Powell sukūrė siaubo trilerį „Peeping Tom“, kuris buvo itin nemaloniai sutiktas kritikų ir sugadino Powell reputaciją, bet vėliau pripažintas šedevru.
Ese Chaja

Istorija

Ese Chaja įkurta 1938 m., pradėjus alavo rūdos gavybą, įsteigta GULAG'o darbo stovykla. 1940 m. suteiktas miesto tipo gyvenvietės statusas. Veikė pieno gamykla. 1974 m. telkinys išseko, kasykla uždaryta. Po TSRS žlugimo, gyventojų skaičius ženkliai sumažėjo (1989 m. – 1530, 2010 m. – 286).
Balikpapanas

Istorija

Ilgą laiką Balkpapanas buvo mažas bugių žvejų kaimas. 1897 m. pradėta naftos gavyba, o 1922 m. pastatyta naftos perdirbimo gamykla. Miestas tapo svarbiu pramoniniu regiono centru. Balikpapanas subombarduotas per II-ąjį pasaulinį karą ir 1958 m., kai CŽV vykdė prieš Sukarno nukreiptą karinę kampaniją.
Oficiali versija

Turinys

Filmo veiksmas vyksta Argentinoje 1983 m., kur karinis režimas neseniai neteko valdžios. Roberto Ibanezas yra sėkmingas verslininkas, jo žmona Alicija – istorijos mokytoja, kuriai sunku prisitaikyti prie kitokių naujosios šalies istorijos vertinimų. Jiedu auginą mažametę dukterį, tačiau kad ši iš tiesų yra įvaikinta, nežino net artimiausi šeimos draugai.
Į miestą sugrįžta šeimos draugė Ana, kažkada persekiota režimo ir priversta bėgti iš šalies. Kartą vakare, padauginusi alkoholio, ji pradeda pasakoti, kokius kankinimus teko patirti jai ir kitiems režimui neįtikusiems žmonėms. Išgirdusi, kad iš suimtų moterų buvo atimami ką tik gimę vaikai ir tiesiog parduodami jų neturinčioms šeimoms, Alicija bando iškvosti vyrą apie jų dukterį, tačiau veltui. Nepaisant šio pasipriešinimo, moteris nusprendžia rasti savo dukters tikrąją motiną, o jeigu ši mirusi – jos giminaičius…
Michael Ballack

Karjera

Pradėjo lankyti futbolo treniruotes būdamas septynerių metų, BSG Motor Karl-Marx-Stadt klube. Vėliau perėjo į FC Karl-Marx-Stadt klubą, kuris po kelerių metų pervadintas į Chemnitzer FC. 1995 metais su klubu pasirašė profesionalo sutartį ir rugpjūčio 4 dieną jau sužaidė savo pirmąsias rungtynes antrojoje Bundeslygoje. Po nesėkmingo sezono klubas iškrito į žemesnį, regioninę lygą. 1997 m. vasarą žaidėjas perėjo į 1. FC Kaiserslautern klubą, patekusį į Bundeslygą. Su Kaiserslautern komanda pirmaisiais metais tapo Bundeslygos čempionu, o antrajame sezone pateko į UEFA Čempionų lygos ketvirtfinalį.
1999 metais futbolininkas perėjo į Leverkuzeno Bayer, su kuriuo 2000 bei 2002 metais užėmė antrąją vietą Bundeslygoje, 2002 metais pateko į Vokietijos taurės ir UEFA Čempionų lygos finalus. 2002 metais perėjęs į Miuncheno „Bayern“, su klubu tris kartus laimėjo Bundeslygos čempionatą bei Vokietijos taurę. 2006 metų gegužės mėnesį žaidėjas pasirašė sutarį su anglų Chelsea klubu.
2010 m. birželio 9 dieną buvo pranešta, kad su Chelsea nepratęs besibaigiančio kontrakto su Ballacku, taigi žaidėjas tapo laisvuoju agentu. 2010 m. birželio 25 d. pasirašė dvejų metų sutartį su Bayer Leverkusen klubu. 2012 m. spalio 2 d., nepavykus susitarti su Australijos "Western Sydney Wanderers", paskelbė baigiantis profesionalo karjerą.

Nacionalinė rinktinė

1996 metų kovo mėnesį M. Ballackas debiutavo Vokietijos jaunimo (iki 21 metų) rinktinėje. 1999 m. balandžio 28 dieną sužaidė pirmasias rungtynes už pagrindinę šalies komandą. 2002 m. pasaulio čempionate su rinktine pateko į finalą. 2004 metas tapo rinktinės kapitonu. Su rinktine žaidė 2006 m. pasaulio čempionate, kur atliko vieną rezultatyvų perdavimą bei du kartus buvo išrinktas geriausiu rungtynių žaidėju.
Ukrainos futbolo varžybos 2002–2003 m.

Istorija

Dvyliktasis Ukrainos futbolo čempionatas buvo žaidžiamas nuo 2002 m. liepos 7 iki 2003 m. birželio 18 d. 
Nugalėtojais tapo Kijevo „Dinamo“.
Donecko „Šachtar“, o buvo antri.
Trečiasis sezonas, kai vyko atkali kova tarp kijeviečiai ir "šachtininkų' dėl čempionų titulo.
Donecko „Metalurg“ užėmė trečią vietą. Nors pirmoje pusėje FK Dnìpro lyderiavo, bet paskui nukrito į ketvirtą vietą.
Oleksandrijos "Poligraftehnika" išsaugojo vietą elito divizione, užėmė saugią 13 vietą, tačiau po sezono paskelbė apie bankrotą. 
Zaporožės „Metalurg“ tokiu būdu išsaugojo vietą elite. 
O Charkivo „Metalist“ prarado vietą elito divizione.
Žadeikiai (Pasvalys)

Mokykla

1919–2009 m. Žadeikiuose veikė pradinė mokykla, kurioje 1919-1921 m. mokėsi poetas Bernardas Brazdžionis. 2009 m. birželį uždarius mokyklą, Pasvalio rajono savivaldybės tarybos sprendimu, buvusios kaimo mokyklos pastate 2009 m. liepos 15 d. įsteigtas Žadeikių Bernardo Brazdžionio edukacinis centras. Jame rengiamos ir įgyvendinamos neformaliojo švietimo edukacinės programos vaikams, jaunimui ir suaugusiems, kaupiama medžiaga Bernardo Brazdžionio atminimo kambariui.
Liaudies sparnai

Liaudies sparnai – aviacijos sporto žurnalas, leistas 1940 m. rugpjūčio mėn. – 1941 m. gegužės mėn. Kaune.

Istorija

Leistas vietoje žurnalo „Lietuvos sparnai“. Ėjo du kartus per mėnesį. Leido LTSR centrinis aeroklubas. Spausdino V. Atkočiūno spaustuvė Kaune. Išėjo 19 numerių. Tiražas 1941 m. 7000 egz.
Bendradarbiavo Jonas Dovydaitis, E. Kranevičius, Jurgis Steikūnas, V. Šakalys, Jonas Trimakas ir kt.
Redagavo redakcinė kolegija, atsakingasis redaktorius Vytautas Tupčiauskas.
Ambidekstras

Ambidekstras – žmogus ar gyvūnas su vienodai išvystytais galvos smegenų pusrutuliais. Tai lemia ambidekstro sugebėjimą vienodai gerai naudotis abiem rankom. Ambidekstrai neviršija 0,4 % visų Žemėje gyvenančių žmonių.

Rankos prioritetas

Labai retai pasitaiko žmonės, kurie nuo gimimo gali vienodai naudotis abiem rankom. Tačiau tai galima išvystyti treniruotėmis. Pradėti reikia nuo pagrindinių veiksmų (dantų valymas, durų atidarymas, valgymas ir t. t.). Iš pradžių tai padaryti bus gana sunku, tačiau nuolat treniruojantis kiekvienas gali pasiekti tikslą. Daug sunkiau išmokti abiem rankom rašyti arba mėtyti.
Tarp žmonių, kurie per treniruotes išlavino abi rankas, dažniau pasitaiko kairiarankių. Taip yra dėl to, kad šiuolaikiniame pasaulyje dauguma prietaisų pritaikyti dešiniarankiams (pvz., žirklės). Taip pat dažnai mokyklose kairiarankius priverčia rašyti dešine ranka. Todėl tokie žmones yra priversti dažniau naudotis nedominuojančia nuo gimimo ranką.